હિન્દુસ્થાનનું કયું બાળક શિવાજીના નામથી અપરિચિત હશે ? શિવાજીનું સ્થાન ભારતના ઇતિહાસમાં ધ્રુવતારક જેટલું અટલ છે. શિવાજી જેનું નામ, બાળપણથી જ બુદ્ધિશાળી, નીડર અને તેટલા જ સ્વમાની પણ. શિવાજીની ઉંમર એ વખતે માંડ તેર-ચૌદ વર્ષની હશે. મહારાષ્ટ્રના વિજાપુરમાં આદિલશાહ બાદશાહનું રાજ્ય ચાલતું હતું. શિવાજીના પિતા શાહજી બાદશાહના જાગીરદાર હતા. પિતાની આ ગુલામી શિવાજીને ગમતી નહોતી. બાળપણથી જ મોગલો પ્રત્યે તીવ્ર નફરત અને ધિક્કારનાં બીજ તેમના મનમાં રોપાયાં હતાં, કારણ કે મોગલ શાસકોના આક્રમણ અને કનડગતથી જ તેમના પિતાને ઠેરઠેર ભટકવું પડ્યું હતું. વળી મોગલ સલ્તનતમાં જોર જુલમ, લૂંટફાટ, બળાત્કાર ખૂબ વકર્યાં હતાં.